b'\n_START_ARTICLE_\nArchyvavimo programa\n_START_PARAGRAPH_\nArchyvavimo programa arba archyvatorius yra programa gebanti archyvuoti ar atkurti (i\xc5\xa1archyvuoti) nurodytus katalogus ar bylas, per\xc5\xbei\xc5\xabr\xc4\x97ti archyvo turin\xc4\xaf, i\xc5\xa1mesti ar \xc4\xafvesti bylas \xc4\xaf archyv\xc4\x85, atnaujinti archyv\xc4\x85.\n_START_SECTION_\nProgram\xc5\xb3 skirtumai\n_START_PARAGRAPH_\nDaugelis program\xc5\xb3 leid\xc5\xbeia pasirinkti suglaudinimo lyg\xc4\xaf. Pasirinkus auk\xc5\xa1tesn\xc4\xaf lyg\xc4\xaf, suglaudinimas trunka ilgiau, ta\xc4\x8diau sukuriamas ma\xc5\xbeesn\xc4\x97s apimties archyvas. Gali b\xc5\xabti sukuriamas ir slapta\xc5\xbeod\xc5\xbeiu apsaugotas archyvas. \xc4\xaevair\xc5\xabs archyvatoriai skiriasi archyvini\xc5\xb3 byl\xc5\xb3 formatu, darbo grei\xc4\x8diu, byl\xc5\xb3 suglaudinimo laipsniu, naudojimosi patogumu. N\xc4\x97ra n\xc4\x97 vieno archyvatoriaus, kuris visais parametrais b\xc5\xabt\xc5\xb3 geresnis u\xc5\xbe kitus. Neatsiranda tarp j\xc5\xb3 lyderio netgi lyginant tik j\xc5\xb3 pasiekiam\xc4\x85 suglaudinimo laipsn\xc4\xaf\xc2\xa0\xe2\x80\x93 \xc4\xafvairios bylos geriau suglaudinamos \xc4\xafvairiais archyvatoriais.\n_START_SECTION_\nNaudojimas\n_START_PARAGRAPH_\nWindows archyvatorius papras\xc4\x8diau naudoti d\xc4\x97l paprastos ir vaizd\xc5\xbeios grafin\xc4\x97s s\xc4\x85sajos. Da\xc5\xbeniausiai pagrindiniame archyvatoriaus lange matyti archyvo turinys. Visas archyvatoriaus komandas (analogi\xc5\xa1kas nagrin\xc4\x97toms) galima \xc4\xafvykdyti, paspaudus lange esan\xc4\x8dius mygtukus arba pasirinkus meniu punktus. Pagrindines funkcijas galima pasirinkti ir i\xc5\xa1 de\xc5\xa1inio klavi\xc5\xa1o meniu. Dauguma Windows terp\xc4\x97s archyvatori\xc5\xb3 turi \xe2\x80\x9edrag and drop\xe2\x80\x9c (\xe2\x80\x9enune\xc5\xa1k ir pad\xc4\x97k\xe2\x80\x9c) savyb\xc4\x99, t. y., bylas, kuriuos reikia \xc4\xaftraukti \xc4\xaf archyv\xc4\x85, galima pele \xe2\x80\x9enutempti\xe2\x80\x9c i\xc5\xa1 Windows Explorer lango \xc4\xaf archyvatoriaus lang\xc4\x85. Suglaudinimo programos Windows sistemai kuria tokius pa\xc4\x8dius archyvus, kaip ir komandine eilute valdomi archyvatoriai. Tod\xc4\x97l tie patys archyvai s\xc4\x97kmingai naudojami DOS ir Windows terp\xc4\x97se. Populiar\xc5\xabs Windows sistemos archyvatoriai: WinRAR, WinZIP. Archyvatorius \xe2\x80\x9eZipMagic\xe2\x80\x9c skirtas \xe2\x80\x9ezip\xe2\x80\x9c tipo archyvams kurti, ta\xc4\x8diau jis gali atkurti bylas ir i\xc5\xa1 kito tipo archyv\xc5\xb3, pvz., \xe2\x80\x9earj\xe2\x80\x9c tipo. Svarbiausia tai, kad \xc5\xa1is archyvatorius papildo Windows sistem\xc4\x85 taip, kad ji traktuoja \xe2\x80\x9ezip\xe2\x80\x9c tipo archyvus kaip katalogus. Nors duomenys \xc5\xa1iuose pseudokataloguose yra suglaudinti, ta\xc4\x8diau visos programos gali juos skaityti, kurti pakatalogius ir naujas bylas, vykdyti archyve saugomas programas. Jei katalogas pervardijamas, suteikus vardui pl\xc4\x97tin\xc4\xaf .zip, tai \xe2\x80\x9eZipMagic\xe2\x80\x9c j\xc4\xaf automati\xc5\xa1kai suglaudina. \xc5\xa0is archyvatorius taip pat turi savo aplink\xc4\x85, kuri pana\xc5\xa1i \xc4\xaf Windows Explorer langus, tod\xc4\x97l juo lengva naudotis. Labai patogu naudotis ir Total Comander (Windows Comander) archyvavimo priemon\xc4\x97mis.'